
	Høgskolen i Telemark
Info oppdatert 19.10.05st

	Avdeling for estetiske fag, folkekultur og lærerutdanning


	Matematikk 2  -  15+15 studiepoeng

	Fjernundervisning


Målgruppe: 
Lærere i grunnskole og videregående skole
Studiet bygger på rammeplan for allmennlærerutdanningen av 1999.
Det består av to moduler, som også kan taes enkeltvis, uavhengig av hverandre og som går over to semestre.

Modul 1:  

Funksjonslære  – 15 studiepoeng 

Modul 2:  

Statistikk og sannsynlighetsregning  – 15 studiepoeng. 


Didaktikk inngår som målområde i begge moduler.


Modulene går parallelt over to semestre.  Se mer om innhold på neste side.
Lærere som tidligere har tatt Matematikk 4 på 15 studiepoeng (5 vekttall) etter rammeplanen av 1994, kan få innpasset dette studiet for å få utvidet utdanningen til 30 studiepoeng (10 vekttall)
Studiet er organisert som fjernundervisning. Store deler av kommunikasjonen går via Internett både i undervisnings- og veiledningssammenheng. Andre sentrale arbeidsformer er lesing av pensumlitteratur, arbeid med oppgaver og utprøving av aktiviteter i klasserom. Studiet skal – om mulig – knyttes sammen med undervisning i egen klasse. Det vil være en fordel for deltakerne om man kan danne grupper, enten på samme arbeidsplass eller på kommunal / regional basis. Denne formen for organisering er viktig for at utdanningen skal bli praksisnær.

I løpet av kurset sendes det ut 8 undervisningsbrev, 4 per modul. De to første brevene sendes per post, mens de øvrige legges ut på Internett for nedlasting. Brevbesvarelser sendes faglærer for retting/kommentering til oppsatte frister, enten via vanlig post eller ved hjelp av innleveringsverktøyet i Classfronter.

Studentene vil også få opplæring i bruk av Excel og i å skrive matematisk tekst i Word.

Vi arrangerer to weekendsamlinger – én på høsten og én på våren. Deltagelse på disse er frivillig.

Oppstart:
Ultimo august 2006


Varighet:   
Begge modulene går parallelt over to semestre
Pris:  
8 000 per modul – inkl. eksamensavgift, ekskl. litteratur.

Det påløper en adm. avgift dersom skriftlig eksamen ønskes avviklet andre steder enn Notodden.
Søknadsfrist:
Fortløpende fram til 30.06.2006
Kontaktperson:
Faglig ansvarlig:
Håvard Johnsbråten 
Tlf. 3502 6344, e-post: Havard.Johnsbraten@hit.no

Adm.:
Solveig Tokle
Tlf. 3502 6314, e-post: Solveig.Tokle@hit.no
Innhold
Modul 1 – Funksjonslære – 15 studiepoeng:

I funksjonslæren legges det vekt på å vise hvordan funksjoner opptrer ”naturlig” og inngår i formulering og løsning av praktiske problemer. Emner i funksjonslære er: Grunnleggende egenskaper ved eksponensialfunksjoner, logaritmefunksjoner og trigonometriske funksjoner. Grenseverdi, kontinuitet og derivasjon. Integrasjonsbegrepet og grunnleggende integrasjons​metoder. Rekker. Funksjoner av to variable. Enkle differensiallikninger. Bruk av IT-hjelpemidler som graftegner og regneark. Emner i didaktikk: Fagdidaktiske tema med spesiell betydning for undervisning i grunnskolen, f.eks. utvikling av funksjonsbegrepet, representasjonsformer, grense og konvergens. Modellbygging i matematikken. Matematikkvansker.
Modul 2 – Statistikk og sannsynlighetsregning – 15 studiepoeng:

Faglige og didaktiske hovedtemaer i denne modulen er: Sannsynlighetsbegrepet, sannsynlighets​modeller. Anvendelse av sannsynlighetsmodeller som ledd i modellbygging og problemløsning. Kombinatoriske utvalgsmetoder, forventning, varians og standardavvik. Stokastisk variabel, sannsynlighets​fordelinger, binomiske og hypergeometriske sannsynlighetsfordelinger, normalfordelingen. Estimering og hypotesetesting og anvendelse på praktiske problemer. Analyse av data gjennom tabeller, grafiske framstillinger, korrelasjon og regresjon. Anvendelse av egnet programvare for sannsynlighetsregning og statistikk. IKT i matematikkundervisningen.
Organisering og arbeidsformer

Studiet organiseres som et fjernundervisningskurs basert på bruk av Internett. Studentene tildeles brukernavn og passord og internettportalen Classfronter benyttes som arbeidsplattform. Her vil det bli diskusjonsforum og rom for nettmøter, og lærere og studenter vil kunne legge ut brev, besvarelser og andre dokumenter samt linker til andre internettadresser. Studentene får opplæring i bruk av Classfronter i de første brevene.

Kommunikasjonen mellom student og høgskole foregår via e-post og diskusjonsrom. 

Undervisningen foregår parallelt i de to modulene over to semestre. I løpet av kurset vil det bli lagt ut noen fellesbrev med generelle opplysninger, samt 8 undervisningsbrev (4 i hver modul). Det første brevet sendes med vanlig post, mens de øvrige må lastes ned fra Classfronter. I hvert brev vil det bli gitt innleveringsoppgaver, annen hver gang i modul 1 og 2. Innleveringsoppgavene kan gjerne besvares i grupper. Brevbesvarelser sendes faglærer for retting/kommentering til oppsatte frister, enten via vanlig post eller ved hjelp av innleveringsverktøyet i Classfronter.
I Matematikk 2 inngår det et fagdidaktisk arbeid i hver av modulene. Disse arbeidene skal leveres individuelt.

Det vil bli tilbudt to frivillige weekendsamlinger – én på høsten, og én på våren.

Studentene oppfordres til å danne grupper, men det er ikke noe krav at man skal tilhøre en gruppe. Høgskolen vil være behjelpelig med å finne grupper til de som er interessert i å tilhøre en, men ikke selv finner samarbeidspartnere. Gruppene kan ha inntil 5 medlemmer.

Studentene må ha tilgang til datamaskin med tekstbehandling, regneark, Epost og Internett.

Vurdering

For å få gå opp til avsluttende prøver, må det fagdidaktiske arbeidet i hver modul være levert innen oppsatte frister. Dette arbeidet gis gradert karakter.
Avsluttende prøve i hver modul er en 5 timers individuell skriftlig prøve under eksamensvilkår. Alle studenter vil kunne avlegge denne prøven i sin egen landsdel. Prøven vurderes med gradert karakter.
Det gis bokstavkarakterer fra A til F, med A som beste karakter, og E som dårligste karakter for bestått. Kandidater som ikke består får karakteren F.

Det gis én samlet karakter per modul på vitnemålet.

Ved beregning av sluttkarakteren i hver modul teller det fagdidaktiske arbeidet 40 % og den avsluttende prøven 60 %.

Alle delemner som inngår i en endelig karakter i en modul må være bestått for at hovedemnet skal få bestått karakter.

Vennligst kryss av her dersom du bare ønsker å  delta på en  av modulene:

Modul 1 – 15 studiepoeng     
 FORMCHECKBOX 


Modul  2 – 15 studiepoeng  
 FORMCHECKBOX 


Funksjonslære


Statistikk og sannsynlighetsregning

	Sendes i konvolutt  merket ”matematikk 2”
til
Høgskolen i Telemark

Avdeling for estetiske fag, folkekultur og lærerutdanning

3679 Notodden
eller per e-post  til Solveig.Tokle@hit.no 

